ابو حیان التوحیدی

ابوحیان التوحیدی (پیدائش: 923ء — وفات: 1023ء ) دسویں صدی کے نامور فلسفیوں میں سے ایک تھے۔ علاوہ ازیں وہ مصف و ماہر حیوانیات بھی تھے۔

 سوانح 

 نام و نسب 
ابوحیان کا نام علی بن محمد بن العباس ہے جبکہ توحیدی کی نسبت توحید نامی ایک کھجور سے ہے جو اُن کے والد محمد بن العباس بغداد کے بازار میں بیچا کرتے تھے۔ابن خلکان: وفیات الاعیان، جلد 2، صفحہ 90۔

 سال پیدائش 
ابوحیان کا سال پیدائش اختلافی ہے۔ محققین کے مطابق پیدائش 310ھ سے 320ھ کے درمیانی سالوں میں کسی سال میں ہوئی۔ قیاساً 310ھ لکھا جاتا ہے یعنی وہ 923ء میں پیدا ہوئے۔ سالِ پیدائش کی طرح مقام پیدائش میں بھی اختلاف ہے۔ متعدد روایات میں نیشاپور، شیراز، واسط اور بغداد کے نام آئے ہیں۔

 تحصیل علم 
ابوحیان نے بغداد میں تعلیم حاصل کی۔ علم نحو اور تصوف کی تحصیل ابوسعید السیرافی (متوفی 368ھ مطابق 978ء) سے کی جبکہ فلسفہ ابوزکریا یحییٰ بن عدی المنطقی سے پڑھا۔ ابو حامد المروزی سے بھی علم حاصل کیا جو فقہ شافعہ کے قاضی تھے۔ علی بن عیسیٰ الرمانی سے علم الکلام اور لسانیات کی تعلیم حاصل کی۔ مؤرخ اسلام علامہ شمس الدین ذہبی نے ابوحیان کا قول ابن النجار کے حوالے سے نقل کیا ہے کہ: ’’میں (یعنی ابوحیان) نے جعفر الخلدی، ابوبکر الشافعی، ابوسعید السیرافی اور احمد بن بشر العامری سے علم حاصل کیا ہے۔‘‘ علاوہ ازیں ابوحیان نے مشائخ تصوف سے بھی اکتسابِ علم کیا۔ ابوحیان کی تصنیف المقابسات سے معلوم ہوتا ہے کہ وہ 361ھ مطابق 971ء میں میں حکیم یحییٰ بن عدی المنطقی کے درسِ فلسفہ میں شامل ہوئے تھے۔ابوحیان توحیدی: المقابسات،  صفحہ 156۔

 حالات زندگی 
ابوحیان کا پیشہ کتابت تھا یعنی کتب کی کتابت کرنا۔ابتدائی زندگی میں وہ اِسی پیشے سے منسلک تھے۔ قرائن سے معلوم ہوتا ہے کہ وہ ابوجعفر بن بانویہ ملک سجستان کے مسامرہ میں الفزاری، طلحہ اور ابو تمام کے ہمراہ شریک ہوئے تھے۔منتخب صوان الحکمۃ:  صفحہ 116۔  ابن حجر عسقلانی، شمس الدین الذہبی اور تاج الدین السبکی نے لکھا ہے کہ عباسی وزیر المہلبی نے اُسے اُس کے ملحدانہ عقائد کی بنا پر سزا دِی تھی۔ یہ بات مشکوک معلوم ہوتی ہے کیونکہ اِسے متاخر محققین و مؤرخین نے لکھا ہے۔ 353ھ مطابق 964ء میں ابوحیان کا مکہ مکرمہ میں ہونے کا پتا چلتا ہے۔الامتاع: جلد 2،  صفحہ 97۔ 358ھ مطابق 969ء میں ابوحیان کا ابوالفضل ابن العمید کے دربار میں یعنی شہر رَے میں حاضر ہوا تھا۔یاقوت الحموی: ارشاد الاریب، جلد 2، صفحہ 292۔ 361ھ مطابق 971ء میں میں حکیم یحییٰ بن عدی المنطقی کے درسِ فلسفہ میں شامل ہوئے تھے۔ شہر رَے کے وزیر ابوالفتح ابن العمید کے دربار میں قسمت آزمائی کے لیے پہنچے تھے مگر اِس مقصد میں خاص کامیابی نہ ہوئی۔ 367ھ مطابق 977ء میں ابوحیان ابن عباد کے نقل نویس کے طور پر ملازم ہوئے۔ اِس سلسلہ ملازمت پر بھی کامیابی نہ ہوئی جس کی بڑی وجہ یقیناً کردار کی ناسازگاری اور اُن کا احساسِ برتری تھا، جیسے کہ انھوں نے اپنے آقا ابن عباد کے مکتوبات کے ایک ضخیم مجموعے کو نقل کرنے سے انکار کر دیا جس کی وجہ وہ وقت ضائع کرنے کو سمجھتے تھے۔ بالآخر ابن عباد نے برطرف کر دیا اور ابوحیان نے اِس معاملے میں یہ محسوس کیا کہ اُن سے بدسلوکی کی جاتی رہی ہے اور اِس کا انتقام ایک رسالہ ذم یا مثالب یا اخلاق الوزیرین لکھ کر پورا کر دیا۔یاقوت الحموی: ارشاد الاریب، جلد 1، صفحہ 281، 282، 317۔

 بغداد واپسی 
ابوحیان 370ھ مطابق 981ء میں بغداد آگئے تو زید بن رِفاعہ اور انجینئر ابو الوفا البوزجانی (متوفی 15 جولائی 998ء) نے ابوحیان کی سفارش عبدالحسین ابن احمد ابن سعدان سے کی۔ ابن سعدان کے لیے ابوحیان نے دوستی کے موضوع پر ایک کتاب لکھی۔

 بحیثیت فلسفی 
بغداد میں قیام کے دوران ابوسلیمان المنطقی کی آمدورَفت اُس کے پاس برابر رہی۔ ابوسلیمان المنطقی کو ابوحیان فلسفیانہ مسائل میں بالخصوص سند اور حجت تسلیم کیا کرتا تھا۔ ابوحیان نے ابوسلیمان کے درس فلسفہ میں 371ھ مطابق 981ء میں شرکت کی تھی۔ابوحیان توحیدی:  المقابسات،  صفحہ 246،  286۔ ابن سعدان کو جب صمصام الدولہ نے 373ھ مطابق 983ء میں اپنا وزیر مقرر کر لیا اور ابوحیان ابن سعدان کا حاضر باش درباری اور وزیر تھے اور اکثر اُس کی شام کی مجالس میں شرکت کرتے تھے۔ اِن مجالس میں ابوحیان کو ادب، فلسفہ اور درباری و ادبی موضوعات پر کیے گئے سوالات کے جوابات دینا پڑتے تھے۔ابوحیان متعدد مسائل فلسفہ پر ابوسلیمان المنطقی کے اَفکار و خیالات سے جوابات دِیا کرتے تھے جنھوں نے شاہی و درباری حاضری سے ترک نشینی اختیار کرلی تھی۔

 اواخر ایام 
375ھ مطابق 986ء میں ابن سعدان آل بویہ کا معتوب ہوکر قتل ہوا اور اب ابوحیان بغیر کسی سرپرست کے رہ گئے۔ اواخر دِنوں میں ابوحیان نے ابو القاسم المدلجی جو صمصام الدولہ کا شیراز میں وزیر تھا، کے لیے کتاب لکھی مگر خاطر خواہ سرپرستی نہ ہوئی۔ابوحیان کے آخری سالوں کے متعلق معلومات کم ہیں لیکن بظاہر ابن سعدان کے قتل کے بعد ابوحیان کی زِندگی مفلسی میں بسر ہوئی۔

 وفات 
ابوحیان نے 414ھ مطابق 1023ء میں تقریباً 99 یا 100 سال کی عمر میں شیراز میں وفات پائی۔ شیراز میں اُن کی قبر شیخ عبد اللہ بن خفیف کے محاذ کے قریب واقع تھی۔

 تصانیف 

 الامتاع و المؤانسہ 
انجینئر اعظم ابو الوفا البوزجانی کی درخواست پر ابوحیان نے 37 مجالس کی رُوداد مرتب کی جسے الامتاع و المؤانسہ کہا گیا۔

 المقابسات 
یہ کتاب ابوحیان نے اپنے اواخر ایام میں لکھی جس میں 106 مکالمات شامل ہیں۔ یہ مکالمات فلسفیانہ موضوعات پر لکھے گئے ہیں۔ اِس کتاب کا پہلا ایڈیشن ممبئی سے 1306ھ میں اور قاہرہ سے پہلی بار 1929ء میں شائع ہوئی۔

 رسالہ ذم یا مثالب یا اخلاق الوزیرین 
اِس رسالے میں ابوالفتح ابن العمید اور ابن عباد کی بڑی خوش اسلوبی سے تضحیک کی گئی ہے۔

 بصائر القدماء 
ابوحیان نے اِس کتاب کو 350ھ سے 365ھ کے درمیانی سالوں (یعنی 961ء سے 975ء) میں مکمل کیا۔ یہ کتاب دس جلدوں میں ہے اور اِسے البصائر والذخائر بھی کہا جاتا ہے۔

 الصداقۃ والصدیق 
یہ کتاب ابوحیان نے ابن سعدان کے لیے تصنیف کی جو دوستی کے موضوع پر ہے۔تیس سال کے طویل عرصے میں یہ کتاب مکمل ہوئی۔ یہ مصر سے 1323ھ میں شائع ہوئی تھی۔

 حوالہ جات 


زمرہ:1023ء کی وفیات
زمرہ:923ء کی پیدائشیں
زمرہ:ایرانی فلسفی
زمرہ:بغداد کے مصنفین
زمرہ:مسلم فلاسفہ
زمرہ:مسلم قرون وسطی کے ماہرین حیوانات
زمرہ:دسویں صدی کے فلسفی
زمرہ:گیارہویں صدی کے فلسفی
زمرہ:ویکی ڈیٹا سے مختلف مختصر وضاحت
زمرہ:شیراز کی وفیات